b'\n_START_ARTICLE_\nArimantas Juvencijus Ra\xc5\xa1kinis\n_START_SECTION_\nBiografija\n_START_PARAGRAPH_\n1961 m. aukso medaliu baig\xc4\x97 Kauno Au\xc5\xa1ros vidurin\xc4\x99 mokykl\xc4\x85. 1967 m. su pagyrimu baig\xc4\x97 Kauno medicinos instituto Biofizikos fakultet\xc4\x85, \xc4\xafgijo biofiziko specialyb\xc4\x99. Diplomin\xc4\xaf darb\xc4\x85 reng\xc4\x97 ir gyn\xc4\x97 Maskvos valstybinio universiteto Matematini\xc5\xb3 metod\xc5\xb3 biologijos laboratorijoje ir TSRS moksl\xc5\xb3 akademijos Informacijos perdavimo problem\xc5\xb3 instituto regos laboratorijoje. 1967 m. Maskvos universiteto Mechanikos ir matematikos fakulteto Bendr\xc5\xb3j\xc5\xb3 valdymo problem\xc5\xb3 katedros aspirantas. Darbo tema \xe2\x80\x93 i\xc5\xa1 informatikos srities, tyrim\xc5\xb3 objektas \xe2\x80\x93 loginiai automatin\xc4\x97s indukcijos metodai. 1972 m. technikos moksl\xc5\xb3 daktaras._NEWLINE_1971\xe2\x80\x931990 m. Kauno Fizikini\xc5\xb3 technini\xc5\xb3 energetikos problem\xc5\xb3 instituto bendradarbis. Tyrin\xc4\x97jo energetini\xc5\xb3 ir kit\xc5\xb3 sud\xc4\x97ting\xc5\xb3 sistem\xc5\xb3 b\xc5\xabkl\xc4\x97s diagnostik\xc4\x85 bei valdym\xc4\x85 intelektikos, matematinio programavimo bei situacinio valdymo metodais. 1990\xe2\x80\x931992 m. Vytauto Did\xc5\xbeiojo universiteto Informatikos mokslo centro darbuotojas, skait\xc4\x97 paskaitas studentams. Yra paskelb\xc4\x99s per 50 mokslini\xc5\xb3 publikacij\xc5\xb3.\n_START_SECTION_\nPolitin\xc4\x97 veikla\n_START_PARAGRAPH_\n\xc4\xae politin\xc4\x99 veikl\xc4\x85 \xc4\xafsitrauk\xc4\x97 aspirant\xc5\xabros metu dirbdamas \xc5\xbeinomo \xc5\xbemogaus teisi\xc5\xb3 gyn\xc4\x97jo Sergejaus Kovaliovo laboratorijoje. Nuo 1973 m. po kratos, atliktos \xe2\x80\x9eLietuvos Katalik\xc5\xb3 Ba\xc5\xbeny\xc4\x8dios kronikos\xe2\x80\x9c byloje, \xc5\xa1eima patyr\xc4\x97 KGB ir TSKP strukt\xc5\xabr\xc5\xb3 persekiojimus, buvo trukdoma dirbti mokslin\xc4\xaf darb\xc4\x85. Nuo Atgimimo prad\xc5\xbeios dalyvavo Lietuvos Persitvarkymo S\xc4\x85j\xc5\xabd\xc5\xbeio veikloje, nuo 1992 m. Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos narys._NEWLINE_1992 m. Kauno Aleksoto-Vilijampol\xc4\x97s rinkim\xc5\xb3 apygardoje i\xc5\xa1rinktas \xc4\xaf Lietuvos Respublikos Seim\xc4\x85. 1996\xe2\x80\x932000 m. Seimo narys pagal Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos s\xc4\x85ra\xc5\xa1\xc4\x85. Europos Tarybos Parlamentin\xc4\x97s Asambl\xc4\x97jos Mokslo ir technologij\xc5\xb3 komiteto narys, \xc5\xa1io komiteto Energetikos ir technologij\xc5\xb3 pakomite\xc4\x8dio pirmininkas, Europos liaudies partijos politin\xc4\x97s grup\xc4\x97s pirmininko pavaduotojas. Nuo 2001 m. Vytauto Did\xc5\xbeiojo universiteto darbuotojas._NEWLINE_\xc5\xbdmona Danut\xc4\x97, s\xc5\xabn\xc5\xabs \xe2\x80\x93 Gailius, Dalius, Vismantas, dukterys Aust\xc4\x97 ir Imant\xc4\x97.'